ЗАБИЛ МЯДОЖ

ШИРИ ЯВЯЗ – ШИРЯ ЯВЯЗ
(бя рящмятдиг Я. Садыхзодя мубарякя руфи итщоф кардям) 

Чы толышон дядя Явяз,
Ьызыля няня гядя Явяз,
Чы олимон сядя Явяз,
Ширбиш ширя пядя Явяз.

Олим марде, алям марде,
Ышты ныбе йоля дарде.
Боштя хяльи чы кон карде!
Сирати ро боты парде!

Бя номердон ты нышон дой, -
Мерди зындян де кардя кой!
Хяльы рос кай ной бяся пой,
Сябяро биш бя щяхи рой.

Зулфуьари явязбиш ты,
Бямя щяммяй щявясбиш ты,
Чы толышон няфясбиш ты,
Елмон амбо, ьяфясбиш ты.

Ышты ныбе бямя гоне,
Синонмон чы дарди лоне,
Дасядямон тяйля ъоне,
Дышмен щямон – дард щямоне.

Боштя хяльи щежо сяьиш,
Ячяй ришяш, ячяй ряьиш,
Ьызля китоби вяряьиш,
Шати бырйя дузя щяхиш.

Кяшонмон зу, чямя щявяс,
Чямя ъигяр, чямя няфяс,
Мядож вотедяни ябяс – 
Шири Явяз, ширя Явяз!
           ***

ЙОЛОН СЫХАН

Пыч-пычи Николяй кяш ьанде.
Шяробшон дой бя гядя суки, “Шяьол, тыни бащам!” - вотыше де рыки.
Йолы ни ягяр, йоля дой бынядя бынышт.
Си биядя – нуни, гам биядя – тани шомядя.
Йа бя овяля, йа бя зылзыля.
Чаху быня, пяни быбыр.
Бя мол гин кардякяси вотшоне: бочи вазиля жяйдяш? Вотыше: “Бя вядяйки дя гядяй умдявом щесте, чяйо бешим, ягям пяйдо ныбу, бявядя бячымы бямя-шивяни гуш быдяйш.
Дум жяйдя, до певатдя.
Нуни бо нымарде щардянин, бо аьыли щардян.
Бызи ся щяйядя ыштя шохон бя бызявони ляво дябясуйе.
Сыпя сянят астя кошей.
Бя сыбыжи ро быдош, бя риш дябяше.
Кыты “мийо” ныбя вырядя чы моря ид бябей.
Кыты ыштя баля ве пийеку бащарде.
Кыты дябябыръынеш, обягарде бяшты дими чангыр бяжей.
Чы моря шир кытый.
Ся тяну нун бяпатей, тянбяля жен ыштяни обяшандей.
Щамсийяшон де ови-отяши вотя.
Сыпя бявоте, чымы сойби щафт гыля зояш быбу, щай бомы гыляй тикя шодон, си бябем.
Манги сядя ьяссям ящянин.
Мардеку тарседяним, ячяй рыняку тарседям.
Жыбызын бя ийянды гявшон ту кардя.
Жыбызын чымы дандоня гыляшон ашмардя.
Игля ыштя мардя ружи языним.
Йолыш ахмях – рукыш чяхмях.
              ***

ФАТМЯ НЯНЯ ФОЛКЛОРИ БОХЧЯ
(Фатмя няня вотяйон – чымы йоддя мандяйон)

Чямя фики огяте горя няня ружи дырози боямя ъурбяъуря мащнеон ящанди. Чявондя гыляй чымы йодядя мандя:

Дасядям дяпе,
Няням бя гяпе.
Зянги йарым,
Зянги йарым
Яъяб ьяшянге.

Рящмятдигя няня гяп яжяни ки, чявон деврядя бо вяйу варде шейядя зоя сойби одямон киня сойби соядя жыго гыляй мащне ящандин:

Омямон боштя
           вявуля,
Бардямон боштя
           дядуля.

Чоко зомсоня вя ябий, ся синя кижя япярий явой, няня я кижя виндеъяьын жыго явоти:

Ся синя
Сыпя киня.
Кяйбя окя,
Кыты омедя.

Бо кумяйжя ын мащне ящанди:

Кумяйжя,
Зыли быня.
Бо Адиля –
Нимяйжя.

Нез токи дарше яныштимон татя кийя гырдо, няня бямя мышт-мыштоне щяняк карде оямути. И кяс чяши ви якяй, ямондя яьлонядя гыляй бяпе мышт бяжяни бя чяш ви кардякяси пешти. Чяйо бяпешт я яьыл ыштя чяши оякяй, яьлон ашмарде-ашмарде жыьо ящанди:

Мышт ки жяй?
Ляли жяй?
Дящмони жяй?
Бящмони жяй?
Рящмони жяй?
     ***
щях бя щяхе,
Но бя щяхе. 
Чындыри коло,
Мындыри коло,
Сымбя чуля,
И амбоня.

Ысятня нуперясон чямя йоля нянон чя ьызыля бохчон щич хябяшон ни! Нянон боштя балон бя тырки ляйля жяйдян, дийявон тыркиядя гяп жяйдян. Яве ня йолы-рукяти, ня хяй-бярякят мандяни. Одям бяпей бяштя няня зывони щурмят быкя, бячяй ьяйьу бымандо. Бявядя Хыдоян бя одями комяг бябей!
Забил
***

МЯДО ЛЯТИФОН

ТОЖЯ ЩИСОБ, КАНЯ ЩИСОБ...

Сятолла маму Вязир номядя гыляй мерди киня сяйдя боштя зоя. Вяйя мяьом омейдя рясдя. Кинясойб чяш кардя ки, Сятолла маму бырзи, руяни, гуъди ийян жо шейон бява. Сятолла маму Вязири вакандя, вотдя, маму бяшты ьыбон, яня щыр-щыр бячи лозиме? Ты вяйя быкя, аз бяты щышкя бядом. Вязир хябя гятдя ки, чанядя бядош? Вотедя: - 10 щязо мянот.
Вязир виндя ым йоля пуле. Яве ряря рози бедя. Дештя харъи вяйя кардя. 
Машкиня ружи Сятолла маму омейдя, са гыля и мянотдыь ашмардя, дойдя бя Вязири. Вязир вотдя, маму, бяс, ты да щязо мянот вотябе, есят са мянот дойдяш бямы. Вотдя:
- Баля, ты де тожя пули щисоб кардяш, аз де каня пули...

ЧЫМЫ ШЫВЯКИКУ ЧИЧЫШ ПИДЯБЕЙ?!

Рящмятдиг Гя маму де ханяндя Ъ. Якбярови пя Х. Якбярови бярк дуст бедя. Х. Якбяров бя пявянд бедя, яве шявбяку шедяйбян бя пяванди щяняк. И ружян яв ыштя пявянди рози кардя ки, бячяй дими гыляй мачя быжяно. Яве киня бяй вотдя ки, аз ыштя дими шанго бяном пенъя хоняся, ты игля мачя быжяниш бячымы дими. Мявот, гоччяья Гя маму чы щяхесобику хябяйдойбян. Де киня пя дус бе горя, яв шанго шедя бячявон кя ьоняь. Щыте вахт омейядя, вотдя ки, чымы выряй пенъя вядя оьандянян. Кясойб жягоян кардя. Гя маму шяви и алямядя виндя ки, соядя ъынявури омейдя, ряря ыштя шывяки дячокнедя бя пенъя хоня. Х. Якбяров де марч-марчи дучи гындя бячяй шывяки – игля вырядя дыгля мач жяйдя! 
Машкиня ружи Тцкявиля чайчиядя Гя маму бя ъямати вотдя ки, шымя щяля Ханялику хябя быстянян, яй шанго чымы шывякику чичыш пидябей?!

БЫДЯ ТИКЯН ЧЫ ХЯЛХИ БЫБУ!

Рящмятдиг Яли ахунд Мядоядя мяълис бардяйбян. Гыляй зявилявож омейдя дяшедя бя мяълис. Яли ахунд яй чок зыне горыш, ячяй кефи-гузорони хябя сяйдя. Ын мерд бино кардя ащу-зо карде ки, бяс женым мардя, гыляй щялоля шыт диякяс бябяй, кябин якяйм, быдя чымы нопегяти быкя.
Ын сыханон мяся Гя маму ряря дамя бедя: 
- Ахунд, аз вотдям, ты кябин быкя. Бино кардя мяълисядя ныштя Зяйнял номядя гыляй ъо мяло жени номи воте. Ыми мяся Зяйняля маму, вотдя ки, зя, Ахунд, оьят, охо, яв чымы жене!
Гя маму еряхедя бячяй тяряф, вотдя:
- Зя, емард ыштя вырядя! Яня ышты бей, вясе! Быдя тикян чы хялхи быбу!!!

ДЯВАРД, ОЛАХТ!

Йолон гяп жяйдян ки, бяс кон мяълисядя Гя маму бябий, бя мяълис дяшякяси сяломи ъявоби ясяни, чяйоян бяй явоти: “Дявард, олахт”!

ПАМБЯЙНЯ ПЕНЪЯК ПЕГЯТИШ...

И кяря мяълисядя бя Яли ахунди сывол дойдян ки, бяс, вотдян чы ъящяндыми ийян вяйшти мийонядя Ещрам номядя гыляй выря щесте, яв чокня шейе? Ахунд бино кардя воте ки, бяс явря ня ве сарде, ня ве бохор.
Бы дямядя Гя маму еряхдя бя мяълисядя ныштя Сяйд Мири, вотедя:
- Мири, шеядя дештя гыляй памбяйня пенъяк пегятиш...